***Húsvéti levél – 2011***

JÖJJETEK MINDNYÁJAN, testvérek, még a vég előtt \* járuljunk tiszta szívvel az irgalmas Istenhez! \* Ügyet se vessünk most megélheté­sünk körülményeire, \* hogy csak lelkünkre lehessen gondunk. \* Vessük meg önmegtagadással a falánkság gyönyörét, \* s inkább az irgalmat gyakoroljuk, \* mert azzal az Írás szerint egyesek titkon angyalokat láttak vendégül! \* Tápláljuk a szegények személyében azt, ki minket sajáttestével táplált, \* öltsük magunkra azt, ki magát világossággal, mint köntössel körülvette, \* hogy a szeplőtelen Istenszülő és Szűz Anya közbenjárására \* bocsánatot nyerjünk bűneinkre, \* s töredelmes lélekkel kiáltsuk hozzá: \* Urunk, szabadíts meg minket a baloldaliak kárhozatától, \* s méltass minket, hogy jobbodra állhassunk, \* mint irgalmas és emberszerető! *(A Nagyböjti Énektár egyik saját dallamú éneke - 5. hang.)*

*\* \* \**

A mostani napokban, hetekben megújul, új erőre kap, élettel telítődik környezetünk, a teremtett világ. Sarjad a fű, rügyeznek, virágoznak a fák, növekednek a növények. Minden olyan szép, de azért látjuk azt is, hogy a teljesség elérése érdekében a külső természet igényli, óhajtja a mi beavatkozásunkat. Mert ha engedjük, hogy kertünkben nőjön minden úgy, ahogy akar, akkor előbb-utóbb elfojt mindent a gaz, elburjánzanak a haszontalan, értéktelen növények, vadhajtások, bokrok...

Tudjuk, hogy segítenünk kell környezetünket gereblyézéssel, metszéssel, ásózással, ültetéssel, locsolással és kapálással, hogy szép és hasznos növényeket, gyümölcsöket teremhessen. Azt is tudjuk, hogy mindez még együtt sem elegendő a teljes sikerhez, mert kell még a jó idő, napsütés, "a levegőnek kedvező mérséklete", és az időközönként fentről áldásként lehulló eső is szükséges. Mennyi fáradozás és mennyi áldás szükséges ahhoz, hogy a kertünk egy pár hétre, vagy hónapra valóban szép legyen, s hasznos növényeket, gyümölcsöket teremjen, hát akkor még mennyi kellhet ahhoz, hogy örökéletű lelkünk kibontakoztassa szépségét, meghozza gyümölcsét?

Készülünk a húsvétra. Beszerezzük, elkészítjük azokat az ételeket, amelyektől az elmúlt hetekben "lelkünk és testünk megtisztulására" - részben vagy teljesen - megtartóztattuk (vagy meg kellett volna tartóztatnunk) magunkat. Rendezkedünk, takarítunk, megtisztítjuk szűkebb környezetünket, életterünket, lakásunkat. Mennyire fontos, hogy rendezkedjünk, takarítsunk a bensőnkben, a szívünkben és a lelkünkben is. Elvégre "a lélek az, ami éltet..." Bensőnket önmagunk megismerésével, a lelki gazok, vadhajtások, piszkok és szennyeződések felismerésével, azok lemetszésével, kitakarításával, azaz bűnfelismeréssel, azok megbánásával és bevallásával tisztíthatjuk meg.

"Aki felismeri bűneit nagyobb mint az, aki halottakat támaszt fel" (Szíriai Szent Izsák). Egy feltámadt halott, mint ahogy Lázár is előbb-utóbb újra meghal, hiszen a végső idők feltámadásáig senkinek sem lehet végtelenbe nyújtott élete itt a földön (ami igazából nem is lenne jó), de a bűnbánattartás lelki feltámadás, s ez már valóban az örök életre szól…

*\* \* \**

AZ AZ ELŐKÉSZÜLET, melyet a szent liturgia megkíván tőlünk az Úr szent titkainak megünneplése előtt, mindenekelőtt abban áll, hogy testestül-lelkestül alkalmassá válunk az ő fogadására, s megnyitjuk szívünket előtte, hogy végbevihesse bennünk művét. Jóllehet itt a földön be vagyunk zárva a „kronosz”-ba, a reménytelen, halállal megjelölt időbe, a liturgikus ünneplés kiveszi az időből a halál fullánkját: miközben biológiailag a halál felé sodródunk, hitünk növekedésével s az Úr húsvétjának egyre élőbb reménységgel való megünneplése által gyorsuló mozgással haladunk a létezés, az élet ősforrása felé, mely elnyeli a halált. (Barsi Balázs atya)

*\* \* \**

*„Én vagyok a föltámadás és az élet. Aki hisz bennem, még ha meg is halt, élni fog…” (Jn 11, 25)*

***A* Szent Nagyhét és a Húsvét 2011. évi liturgikus rendje:**

**NagyHétfő** – *Felkészülési lelki nap* – *Vendégünk Dr Kaulics László helynök atya*

Gyóntatás (alatta zsoltározás) **Garadna** ………….……………… **17** óra

Előre Megszentelt Áldozatok Liturgiája szentbeszéddel  **18** óra

**Nagykedd –** Előre Megszentelt Áldozatok Liturgiája **Hernádvécse** …………………. **18** óra

**Nagyszerda** **–** Előre Megszentelt Áldozatok Liturgiája **Garadna** ..…...…………………. **18** óra

**Nagycsütörtök** **–** *az Eucharisztia alapítása*

Nagy vecsernye, Szent Bazil liturgiája **Garadna …**…..….….….……… **15** óra

Kínszenvedési evangéliumok utrenyéje **Hernádvécse** ..…………....... **18** óra

**Nagypéntek –** *Krisztus Urunk kereszthalála*

I. és III. királyi imaóra, déli istentisztelet **Garadna** ….…..…………………. **8** óra

VI. királyi imaóra, sírbatétel **Him** ..………………...…………… **15** óra

IX. királyi imaóra, sírbatétel **Hernádvécse** ….…. **16** óra 30 perc

Sírbatételi vecsernye **Garadna** ……...……...………… **18** óra

**Nagyszombat** *– Krisztus Urunk síri nyugalma*

Jeruzsálemi utrenye **Garadna** …..……....………….… **8** óra

Nagy vecsernye, Szent Bazil liturgiája **Szalaszend** …...…………….... **17** óra

Feltámadási szertartás, utrenye **Hernádvécse** …...………….. **20** óra

**Húsvét vasárnap** *– Krisztus Urunk feltámadása*

Feltámadási szertartás, utrenye  **Garadna** ……..………………..... **5** óra

Szent liturgia, pászkaszentelés **Pusztaradvány** ……....……… **8** óra

 **Hernádvécse** ……....…… **½ 10** óra

 **Garadna** ….………………..…… **11** óra

Húsvéti vecsernye **Garadna** ….….……………...... **18** óra

**Húsvét hétfő** *– Szent György nagyvértanú ünnepe*

Szent liturgia **Tornyosnémeti** …..……… **½ 9** óra

 **Garadna** ……….….......……… **10** óra

 **Hidasnémeti** ….….. **12** óra 15 perc

Nagy vecsernye (fényes heti renddel) **Hernádvécse** ………...………. **15** óra

**Húsvét kedd** – *Emmauszi tanítványok*

Reggeli istentisztelet **Garadna** ………..………………… **9** óra

Szent liturgia  **Garadna** ……………...…..…… **10** óra

 **Hernádvécse** ……..…...... **½ 12** óra

*Részlet Anthony Bloom metropolita egyik húsvéti beszédéből:*

”Nincsen senkiben nagyobb szeretet annál, mintha valaki életét adja az ő barátaiért.” (Jn. 15, 13). Csak a barátokért? Pál apostol felhívja figyelmünket arra, hogy Krisztus életét nem csak azokért áldozta fel, akik szeretettel válaszolnak az Ő szeretetére, azokért, akik hallgatnak igéire, akik képesek belső változásra példája nyomán, hanem azokért is, akik továbbra is üldözik Őt, akik ellenségesek vele, vagy figyelmen kívül hagyják: „Bocsáss meg nekik Atyám, nem tudják, mit cselekesznek!”…

Igen, ilyen az isteni szeretet. És nem csak szeretet, de felelősség is, amelyet magára vesz a nekünk adott élet ajándékával, a nekünk adott szabadság ajándékával, amely oly gyakran oly nehéznek tűnik a számunkra… Feltámadásának napján végső győzelmet aratott. Ő, aki eggyé vált velünk, a mi halálunkkal halt meg, hogy elnyerhessük az Ő örök életét. Elhívott bennünket az életre, elhívott bennünket a szabadságra, az új életre és az új szabadságra: olyan életre, amelyet már senki nem pusztíthat el, olyan szabadságra, amely legyőzhetetlen, mert ez a szabadság – Isten gyermekeinek szabadsága, akik azért küldetnek a világba, hogy hirdessék az Élő Istent. Nekünk is hirdetnünk kell Istennek az ember iránti szeretetét. Értsük meg: ha Isten emberré vált, ha úgy élt, ahogy mi emberek élünk, ha értünk halt meg, ez azt jelenti, hogy Isten olyannyira nagyra értékeli az embert, hogy Egyszülött Fiát adta oda érte. Sőt: ha Isten emberré válhatott, akkor az azt jelenti, hogy az ember oly mélységekkel rendelkezik, hogy képes egyesülni Istennel, átistenülni, megmaradván továbbra is embernek. Sőt: éppen akkor válik valódi emberré, Emberré a szó teljes értelmében! Isten hisz bennünk, Isten mindnyájunkban bízik, Isten egész életével és egész halálával bennünket szeret, és arra hívott el minket, hogy egyesüljünk Ővele, hogy Péter apostol bátor kijelentése szerint: „részeseivé váljunk Isten természetének.”

Garadnai Görögkatolikus Egyházközség – (46) 448-108; polyakim@freemail.hu